பிரித்தானியத் தலைமை அமைச்சர் டேவிட் கமரூன் சிரியா தண்டிக்கப்பட வேண்டியது என்பதில் உறுதியாக நின்றார். ஆரம்பத்தில் அதற்கு ஆதரவாக நின்ற எதிர்க் கட்சித் தலைவர் எட் மில்லிபாண்ட் பின்னர் தனது நினையை மாற்றி ஒரு வெற்றுக் காசோலையை கொடுக்க முடியாது பாராளமன்றத்தில் முறையான விவாதம் நடத்தப்பட வேண்டும் என்றார். இதனால் பிரித்தானியப் பாராளமன்றத்தில் இரு தீர்மானங்கள் நிறைவேற்றப்படப் போகிறது. முதலாவது ஐக்கிய நாடுகள் சபையூடான நடவடிக்கை எடுப்பதற்கான தீர்மானம். இரண்டாவது ஐநா ஊடான நடவடிக்கை சரிவராவிடில் மீண்டும் பிரித்தானியப் பாராளமன்றத்தில் சிரியாமீதான நேரடிப்படை நடவடிக்கை எடுப்பதற்கான தீர்மானம். இவை பிரித்தானியப் பாராளமன்றத்தின் மக்களவையிலும் பிரபுக்கள் சபையிலும் நிறைவேற்றப்பட வேண்டும். இதற்கு நீண்ட நாட்கள் எடுக்கும். சிரியாவில் இருக்கும் ஐநா சபையின் நிபுணர்கள் முதலில் சிரியாவில் நடந்த வேதியியல் குண்டுத் தாக்குதல் தொடர்பாக தமது அறிக்கையை சமர்ப்பிக்க வேண்டும். பின்னர் ஐநா பாதுகாப்புச் சபையில் சிரியாவிற்கு எதிரான படை நடவடிக்கைக்கு தீர்மானம் கொண்டுவரப்பட வேண்டும். அதை இரசியாவோ, சீனாவோ அல்லது இரண்டும் இணைந்தோ இரத்துச் செய்தபின்னர் நேட்டோ நாட்டுப் படைகள் சிரியா மீது தாக்குதல் செய்ய வேண்டும். 28/08/2013 புதன் கிழமை நடந்த பிரித்தானியப் பாதுகாப்புச் சபைக் கூட்டத்தில் சட்டமா அதிபர் ஐக்கிய நாடுகள் சபையின் அங்கீகாரம் இன்றி சிரியாமீது படை நடவடிக்கை எடுப்பது தொடர்பாக தமது ஆலோசனையை வழங்கியிருந்தார். சிரியாவில் ஆய்வுகளை மேற்கொள்ளும் நிபுணர்களின் அறிக்கைக்கு முன்னர் எந்த ஒரு நடவடிக்கையும் எடுக்கக் கூடாது என இரசிய வெளிநாட்டமைச்சர் தெரிவித்துள்ளார். அரபு லீக் நாடுகள் வேதியியல் குண்டுகளை சிரிய அரச படைகள்தான் வீசின என்கிறது. ஐநாவின் சிரியாவிற்கான தூதுவர் லக்தர் பிராஹிமி சிரியாமீதான படை நடவடிக்கைக்கு ஐநாவின் அங்கீகாரம் தேவை என்கிறார். ஆனால் சிரியப் படைகள் எந்த அளவு மோசமான இனக்கொலை புரிந்தாலும் அதை பன்னாட்டரங்கில் பாதுகாக்க இரசியாவும் சீனாவும் தயாராக இருப்பதை யார் கவனத்தில் கொள்வார்கள். ஏற்கனவே ஒரு இலட்சத்திற்கு அதிகமானோர் சிரியாவில் கொல்லப்பட்டு விட்டனர். பல இலட்சக் கணக்கானோர் இடப்பெயர்வுக்கு உள்ளாகியுள்ளனர். ஒரு மாபெரும் மனித அவலம் சிரியாவில் நடந்து கொண்டிருக்கிறது. இரண்டரை ஆண்டுகளாக இதை யாரும் தடுக்க முயலவில்லை.